Στις Κολόνες της Σαλαμίνας ένα αρχαίο μνημείο αναστηλώθηκε και παραδίδεται στο κοινό. Το ταφικό μνημείο του 4ου αι. π.Χ. δεσπόζει πλέον αναστηλωμένο επάνω στο νοτιότερο ακρωτήρι της νήσου. Πρόκειται για έναν κυκλικό ταφικό περίβολο μνημειακής κατασκευής που περικλείει τέσσερις ταφές και ένα λίθινο βάθρο επάνω στο οποίο είχε τοποθετηθεί το σήμα των τάφων, ορατό ακόμη και από τη θάλασσα.

Το μνημείο είχε καταρρεύσει κατά το μεγαλύτερο τμήμα του λόγω, κυρίως φυσικών αιτίων (βλάστηση, καιρικά φαινόμενα, σεισμική δραστηριότητα κ.ά.). Κατά την αρχική μελέτη αναστήλωσης του πολιτικού μηχανικού Κ. Μαμαλούγκα, βάσει της οποίας το έτος 2012 το έργο εντάχθηκε από το Υπουργείο Πολιτισμού και Αθλητισμού στο «ΕΣΠΑ 2007-2013», προβλεπόταν η μερική αναστήλωση με την επανατοποθέτηση 43 αρχαίων λίθων.

Ωστόσο κατά τη διάρκεια της αναστήλωσης και των εργασιών τεκμηρίωσης, ταυτίστηκε σχεδόν το σύνολο των πεσμένων λίθων και έτσι υλοποιήθηκε από το μηχανικό Κ. Ζάμπα συμπληρωματική μελέτη εκτεταμένης αναστήλωσης με την επανατοποθέτηση 99 αρχαίων και 22 νέων λίθων, στο πλαίσιο πάντα του αρχικού εγκριθέντος προϋπολογισμού των 270.000 €. Οι εργασίες ξεκίνησαν τον Απρίλιο του 2013 και ολοκληρώθηκαν το Δεκέμβριο του 2015.

Τα εγκαίνια θα πραγματοποιηθούν στις 6 Νοεμβρίου.